Document ID: 31984R1474

*****
ΚΑΝΟΝΙΣΜΟΣ (ΕΟΚ) αριθ. 1474/84 ΤΟΥ ΣΥΜΒΟΥΛΙΟΥ
της 24ης Μαΐου 1984
για τροποποίηση των κανονισμών (ΕΟΚ) αριθ. 1569/72 και (ΕΟΚ) αριθ. 2027/83 όσον αφορά τα ειδικά μέτρα για τους κραμβόσπορους, τους γογγυλόσπορους και τους ηλιανθόσπορους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1101/84 (2), και ιδίως το άρθρο 36,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1569/72 (3), όπως τροποποιήθηκε τελευταία από τον κανονισμό (ΕΟΚ) αριθ. 2027/83 (4), προβλέπει καθεστώς διαφορικών ποσών, το οποίο λαμβάνει υπόψη τις διαφορές που διαπιστώνονται μεταξύ των αντιπροσωπευτικών τιμών των νομισμάτων των κρατών μελών, αφενός, και, ανάλογα με την περίπτωση, των κεντρικών τιμών ή των συναλλαγματικών ισοτιμιών τοις μετρητοίς των ίδιων νομισμάτων· ότι, για να αντιμετωπισθούν οι δυσκολίες που διαπιστώνονται, σε περίπτωση προκαθορισμού της ενίσχυσης ή της επιστροφής, λόγω του γεγονότος ότι δεν λαμβάνονται υπόψη οι συναλλαγματικές ισοτιμίες επί προθεσμία, ο κανονισμός (ΕΟΚ) αριθ. 2027/83 προβλέπει δοκιμαστικά -μέχρι τις 30 Ιουνίου 1984- τον καθορισμό των διαφορικών ποσών επί προθεσμία, όταν η διαφορά της τιμής συναλλάγματος επί προθεσμία σε σχέση με την τιμή συναλλάγματος τοις μετρητοίς υπερβαίνει ένα κατώτατο όριο που πρέπει να καθοριστεί·
ότι τα μέτρα που έχουν ληφθεί προσωρινά αποδείχθηκαν αποτελεσματικά· ότι πρέπει, κατά συνέπεια, να διατηρηθεί ο καθορισμός των διαφορικών ποσών επί προθεσμία·
ότι, εξάλλου, η αποκτηθείσα πείρα κατέδειξε την αναγκαιότητα απλοποίησης της διοικητικής διαχείρισης· ότι, κατά συνέπεια, πρέπει, αντί να καθοριστούν χωριστά το ποσό της ενίσχυσης και τα διαφορικά ποσά, να γίνει μία μόνο ενέργεια και να προσαρμοστεί ανάλογα ο κανονισμός (ΕΟΚ) αριθ. 1569/72·
ότι ο κανονισμός (ΕΟΚ) αριθ. 974/71 (5), όπως τροποποιήθηκε τελευταία από τον κανονισμό (ΕΟΚ) αριθ. 855/84 (6), καθορίζει συντελεστή που πρέπει να εφαρμόζεται στην τιμή αναφοράς που χρησιμοποιείται για τον υπολογισμό των νομισματικών εξισωτικών ποσών· ότι είναι αναγκαίο, για λόγους συνοχής, να εφαρμόζεται ο ίδιος συντελεστής για τις βάσεις αναφοράς που χρησιμοποιούνται στο σύστημα υπολογισμού των διαφορικών ποσών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1569/72 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
Για τους κραμβόσπορους, τους γογγυλόσπορους και τους ηλιανθόσπορους, που έχουν συγκομιστεί στην Κοινότητα και έχουν μεταποιηθεί σύμφωνα με το άρθρο 1 του κανονισμού (ΕΟΚ) αριθ. 1594/83 (1) ή έχουν εξαχθεί με επιστροφή, τα ποσά της ενίσχυσης και της επιστροφής προσαυξάνονται ή μειώνονται κατά τα διαφορικά ποσά που υπολογίζονται σύμφωνα με επόμενα άρθρα.
(1) ΕΕ αριθ. L 163 της 22. 6. 1983, σ. 44.»
2. Στο άρθρο 2, η παράγραφος 1 αντικαθίσταται από το ακόλουθο κείμενο:
«1. Τα διαφορικά ποσά καθορίζονται λαμβάνοντας υπόψη τις επιπτώσεις στις τιμές:
α) όσον αφορά τα κράτη μέλη των οποίων τα νομίσματα διατηρούν μεταξύ τους σχέση μεγίστου στιγμιαίου ανοίγματος 2,25 %, του ποσοστού που αντιπροσωπεύει τη διαφορά μεταξύ:
- του συντελεστή μετατροπής που χρησιμοποιείται στα πλαίσια της κοινής γεωργικής πολιτικής, και
- του συντελεστή μετατροπής που προκύπτει από την κεντρική τιμή·
β) όσον αφορά τα κράτη μέλη, εκτός από αυτά που αναφέρονται στο στοιχείο α), του μέσου όρου των ποσοστών που αντιπροσωπεύουν τη διαφορά μεταξύ:
- της σχέσης ανάμεσα στο συντελεστή μετατροπής που χρησιμοποιείται στα πλαίσια της κοινής γεωργικής πολιτικής για το νόμισμα του συγκεκριμένου κράτους μέλους και την κεντρική τιμή καθενός από τα νομίσματα των κρατών μελών που αναφέρονται στο στοιχείο α), και
- της συναλλαγματικής ισοτιμίας τοις μετρητοίς για το νόμισμα του συγκεκριμένου κράτους μέλους σε σχέση με καθένα από τα νομίσματα των κρατών μελών που αναφέρονται στο στοιχείο α), που διαπιστώνεται κατά τη διάρκεια περιόδου που πρόκειται να καθοριστεί.»
3. Παρεμβάλλεται το ακόλουθο άρθρο 2α:
«Άρθρο 2α
1. Κατά παρέκκλιση του άρθρου 2 παράγραφος 1 και κατά την περίοδο που εκτείνεται για καθένα από τα σχετικά προϊόντα από την αρχή της περιόδου εμπορίας 1984/85 μέχρι τη λήξη της περιόδου εμπορίας 1986/87, η νομισματική διαφορά υπολογίζεται σύμφωνα με το καθεστώς που προβλέπεται στην παράγραφο 2.
2. Τα διαφορικά ποσά καθορίζονται λαμβάνοντας υπόψη τις επιπτώσεις στις τιμές:
α) όσον αφορά τα κράτη μέλη των οποίων τα νομίσματα διατηρούν μεταξύ τους σχέση μεγίστου στιγμιαίου ανοίγματος 2,25 %, του ποσοστού που εκφράζει τη διαφορά μεταξύ:
- του συντελεστή μετατροπής που χρησιμοποιείται στα πλαίσια της κοινής γεωργικής πολιτικής, και
- του συντελεστή μετατροπής που προκύπτει από την κεντρική τιμή, στην οποία εφαρμόζεται ένας συντελεστής·
β) όσον αφορά τα κράτη μέλη, εκτός από αυτά που αναφέρονται στο στοιχείο α), του μέσου όρου των ποσοστών που εκφράζουν τη διαφορά μεταξύ:
- της σχέσης ανάμεσα στο συντελεστή μετατροπής που χρησιμοποιείται στα πλαίσια της κοινής γεωργικής πολιτικής για το νόμισμα του συγκεκριμένου κράτους μέλους και της κεντρικής τιμής καθενός από τα νομίσματα των κρατών μελών που αναφέρονται στο στοιχείο α), στην οποία εφαρμόζεται ένας συντελεστής, και
- της συναλλαγματικής ισοτιμίας τοις μετρητοίς για το νόμισμα του συγκεκριμένου κράτους μέλους σε σχέση με καθένα από τα νομίσματα των κρατών που αναφέρονται στο στοιχείο α), που διαπιστώνεται κατά τη διάρκεια περιόδου που θα καθοριστεί.
Η τιμή του συντελεστή που αναφέρεται στα στοιχεία α) και β) καθορίζεται για την αρχή της περιόδου εμπορίας 1984/85 σε 1,033651.
Ο συντελεστής τροποποιείται, σε κάθε ευθυγράμμιση στα πλαίσια του νομισματικού ευρωπαϊκού συστήματος, με βάση την ανατίμηση της κεντρικής τιμής εκείνου από τα νομίσματα, που διατηρούν μεταξύ τους σχέση μεγίστου στιγμιαίου ανοίγματος 2,25 %, του οποίου η ανατίμηση σε σχέση με το ECU είναι η πιο μεγάλη. Η τροποποίηση πραγματοποιείται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.»
4. Τα άρθρα 4 και 5 καταργούνται.
Άρθρο 2
Στο άρθρο 2 του κανονισμού (ΕΟΚ) αριθ. 2027/83, το δεύτερο και τρίτο εδάφιο καταργούνται.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται για πρώτη φορά την 1η Ιουλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαΐου 1984.

Labels: 3
17
19
6